钦定古今图书集成/历象汇编/岁功典/第098卷 > 渔樵问答 > 病暑赋 张耒
## 钦定古今图书集成/历象汇编/岁功典/第098卷 > 渔樵问答 > 病暑赋 张耒

皇昌运之元祀兮，余出守乎清颍之区。背国门而南
骛兮，弭楫乎太昊之墟。方炎夏之隆赫兮，闵时泽之
不濡。魃乘时而行虐兮，盗威力乎阳乌。驾毕方而骖
荧惑兮，回禄为其前驱。烬所及一燎兮，何有瓦石与
璠玙。丰隆致其微阴兮，飞廉荡覆而无馀。野曈曈而扬尘兮，何萧艾之芬敷。应龙矫首于下泽兮，仅自免
于槁枯；鸟呀咮而倦飞兮，兽逃穴而深居。嗟人胡独
不能兮，无乃欲息而被驱。昔蕲山之秋筠兮，困冰卷
而玉舒。效功能于幺么兮，曾何足以宁吾躯。饱风而
为蜩兮，又欲泳水而为鱼。出寒泉于深井兮，竭筋力
于辘轳。不计腹之所受兮，尚问山䓖曲麦之有无。《辞》
曰：“阴阳循环，靡穷极兮，时至而变，有常则兮。融液金
铁，烁山石兮。谨视其报，在《朔》《易》兮。元阴大冬，冰雪积
兮。无畏其机，备其极兮。补完裘褐，戒纺绩兮。保我岁
寒，以终吉兮。”